b"\n_START_ARTICLE_\nCultur Pro\n_START_PARAGRAPH_\nEl programa Interreg IV A Cultur Pro -Llengua i cultura professional \xc3\xa9s un projecte de formaci\xc3\xb3 concebut per refor\xc3\xa7ar la integraci\xc3\xb3 transfronterera, en el marc de la pol\xc3\xadtica regional comunit\xc3\xa0ria de la Uni\xc3\xb3 Europea.  Impulsat per la Universitat de Girona (cap de files), la Universitat de Perpiny\xc3\xa0 Via Domitia, la Universitat de Lleida i la Xarxa Vives d'Universitats, el projecte s'inicia el 2009 i finalitzar\xc3\xa0 l'any 2012._NEWLINE_Finan\xc3\xa7at pels fons FEDER de cooperaci\xc3\xb3 territorial, Cultur Pro \xc3\xa9s una eina per al desenvolupament territorial integrat, mitjan\xc3\xa7ant la cooperaci\xc3\xb3 i l'intercanvi d'experi\xc3\xa8ncies interregionals. El projecte s'ha concebut en el context de la Xarxa Universit\xc3\xa0ria Pirineus Mediterr\xc3\xa0nia (XUPM), integrada per les Universitats de la XVU i altres 9 institucions universit\xc3\xa0ries dels territoris de l'Euroregi\xc3\xb3 Pirineus Mediterr\xc3\xa0nia.\n_START_SECTION_\nObjectius\n_START_PARAGRAPH_\nImpulsar la difusi\xc3\xb3 del projecte transfronterer com a definitori d'una nova organitzaci\xc3\xb3 socioterritorial en el marc europeu.\n_START_SECTION_\nFranc\xc3\xa8s amb finalitats professionals a Girona. UdG\n_START_PARAGRAPH_\nLa Universitat de Girona ofereix cursos de franc\xc3\xa8s amb finalitats professionals als seus estudiants; els nivells que s'oferiran s\xc3\xb3n l'A1 i l'A2, del Marc Com\xc3\xba Europeu, que capacita els estudiants per entendre la llengua en un entorn professional. Aquesta formaci\xc3\xb3 es preveu fer-la majorit\xc3\xa0riament en format virtual i es complementar\xc3\xa0 amb sessions presencials de dues hores setmanals de conversa durant les quals els alumnes s'hauran d'expressar en la llengua que estan aprenent.\n_START_SECTION_\nFranc\xc3\xa8s amb finalitats professionals a Lleida. UdL\n_START_PARAGRAPH_\nLa Universitat de Lleida, a trav\xc3\xa9s del seu Servei Ling\xc3\xbc\xc3\xadstic, ofereix classes de franc\xc3\xa8s en format semipresencial amb els mateixos materials que utilitza la UdG. El nivell que s'ofereix en el marc d'aquest projecte \xc3\xa9s l'A2.\n_START_SECTION_\nCatal\xc3\xa0 amb finalitats professionals a Perpiny\xc3\xa0. UPVD\n_START_PARAGRAPH_\nLa Universitat de Perpiny\xc3\xa0 ofereix classes de catal\xc3\xa0 amb finalitats professionals a estudiants de la universitat i a persones externes. Tamb\xc3\xa9 es preveuen parelles ling\xc3\xbc\xc3\xadstiques en la xarxa entre alumnes de les universitats de Perpiny\xc3\xa0 i les de Girona i de Lleida.\n_START_SECTION_\nM\xc3\xb2duls audiovisuals de formaci\xc3\xb3 en cultura professional. UPVD\n_START_PARAGRAPH_\nElaboraci\xc3\xb3 d'uns materials audiovisuals per il\xc2\xb7lustrar la realitat econ\xc3\xb2mica, social i cultural dels territoris sobre els quals incideix el Cultur Pro (Catalunya Nord i Catalunya). El temari ha estat consensuat entre els socis i els membres del Comit\xc3\xa8 Acad\xc3\xa8mic i el Consell Empresarial._NEWLINE_En aquelles ocasions en qu\xc3\xa8 siga possible es tractar\xc3\xa0 el territori com una unitat per contribuir a la consolidaci\xc3\xb3 de l'espai Cultur Pro com a unitat territorial amb interessos comuns._NEWLINE_Durant l'any 2009 es crearan els 10 audiovisuals de 3 a 6 minuts. I durant els anys 2010 i 2011 les 5 lli\xc3\xa7ons i entrevistes d'uns 10 minuts de durada.\n_START_SECTION_\nTrobades transfrontereres. UPVD\n_START_PARAGRAPH_\nLes trobades transfrontereres permetran reunir els actors i sol\xc2\xb7licitants dels ensenyaments que s'ofereixen en les accions 2 a 4 per a fomentar el coneixement mutu, l'intercanvi d'experi\xc3\xa8ncies i la consolidaci\xc3\xb3 dels aprenentatges adquirits._NEWLINE_S'organitzaran dos cops l'any i tindran una durada de dos dies, dos en una universitat del costat sud de la frontera i dos en una universitat del costat nord."